ก.ล.ต.เตือนนักลงทุนระวังถูกต้มตุ๋น! หลังเว็บเถื่อนโผล่ชักชวนซื้อหุ้นผ่านโซเชียลฯ
ก.ล.ต.เตือนนักลงทุนระวังถูกต้มตุ๋น! หลังเว็บเถื่อนโผล่ชักชวนซื้อหุ้นผ่านโซเชียลฯ
31 ต.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เตือนประชาชนและผู้ลงทุนให้ระมัดระวังหากถูกชักชวนให้ลงทุนผ่านเว็บไซต์ investglobalmanagement.com เว็บไซต์ iqoption.com เละ Facebook ที่ใช้ชื่อว่า “พิมพ์ นารา (Pimnara Poonsawat)” และ “Befaii Suwinya” เนื่องจากไม่ได้เป็นผู้ประกอบธุรกิจที่ได้รับอนุญาต
โดย ก.ล.ต.ได้รับเบาะแสจากผู้ลงทุนทั้งชาวไทยและชาวต่างชาติในประเทศไทย และตรวจสอบพบว่ามีข้อความบนโซเชียลมีเดีย เฟซบุ๊คในชื่อ Invest Global และเว็บไซต์ investglobalmanagement.com ชักชวนให้ชาวต่างชาติในประเทศไทยลงทุน โดยใช้บริการแพลตฟอร์มเพื่อซื้อขายหลักทรัพย์ อาทิ หุ้น กองทุนรวม หุ้นกู้อนุพันธ์ และมีการเรียกเก็บค่าธรรมเนียมคำปรึกษากับผู้ลงทุนเป็นรายปี
ทั้งนี้เว็บไซต์ iqoption.com ซึ่งเป็นนิติบุคคลต่างประเทศที่ไม่มีที่อยู่ติดต่อได้ในประเทศไทย ชักชวนให้ใช้บริการซื้อขายสัญญาซื้อขายล่วงหน้าในต่างประเทศในรูปแบบของสัญญาการซื้อขายส่วนต่าง หรือ Contract For Difference (CFD) โดยอ้างอิงกับราคาสินทรัพย์หลายประเภท อาทิ ทองคำ น้ำมัน ดัชนีหุ้น เป็นการซื้อขายเก็งกำไรจากส่วนต่างของราคาสินทรัพย์อ้างอิงโดยไม่มีการส่งมอบสินทรัพย์ รวมทั้งมีการแปลเนื้อหาเป็นภาษาไทยและอีกหลายภาษา
รวมถึง Facebook ที่ใช้ชื่อว่า “พิมพ์ นารา (Pimnara Poonsawat)” และ “Befaii Suwinya” ได้ชักชวนประชาชนให้นำเงินมาให้ “พิมพ์ นารา” ซื้อขายหุ้นให้ และแบ่งผลกำไรจากการลงทุนร่วมกัน
โดย ก.ล.ต. ขอแจ้งให้ทราบว่า ทั้งเว็บไซต์ investglobalmanagement.com  และ iqoption.com รวมถึง Facebook ที่ใช้ชื่อข้างต้น ไม่ได้เป็นผู้ประกอบธุรกิจหลักทรัพย์ หรือธุรกิจสัญญาซื้อขายล่วงหน้า ที่ได้รับอนุญาต จึงขอให้ผู้ลงทุนระมัดระวัง หากถูกชักชวนให้ลงทุน เนื่องจากอาจไม่ได้รับความคุ้มครองตามกฎหมายที่อยู่ในการกำกับดูแลของ ก.ล.ต. สำหรับ Facebook ดังกล่าว ก.ล.ต. แจ้งให้ยุติการชักชวนผู้ลงทุนในลักษณะดังกล่าวแล้ว
นอกจากนี้ ก.ล.ต. ยังได้รับเบาะแสว่า มีบริษัทต่างชาติซึ่งตั้งอยู่ที่เกาะบริติชเวอร์จิ้นไอส์แลนด์ ชักชวนผู้ลงทุนชาวต่างชาติในประเทศไทยลงทุนในกองทุน High Performance Development Limited (HDPL) ซึ่งบริหารโดยบุคคลที่เคยถูกหน่วยงานกำกับดูแลตลาดทุนในต่างประเทศกล่าวโทษ กรณีบริหารจัดการเงินทุนโดยไม่ได้รับอนุญาตด้วย